Tisztelt Közgyűlés!
Kedves Érdeklődők!

Az alábbiakban olvashatjátok pályázatom a tanulmányi elnökhelyettesi posztra.

Fazekas Tímea vagyok, matematika szakos hallgató. Két éve vagyok a hallgatói önkormányzat megválasztott képviselője. Az elmúlt év első felében a kémia szakterületet koordináltam, emellett többek között a tanulmányi csoport munkájában is részt vettem. A második félévben pedig elláttam a tanulmányi elnökhelyettesi feladatokat.

A változások idejét éljük. Egyrészt szeptemberben iratkoznak az első olyan gólyák, akik a Bologna rendszerben tanulnak majd, másrészt ez év március elsejétől hatályos az új felsőoktatási törvény, mellyel összhangban intézményünkben új szabályzat lép életbe szintén idén szeptembertől. Mivel ez minden hallgatóra vonatkozik, két különböző feladatot is el kell végezni félévkezdéskor. A gólyákat a megszokott módon tájékoztatni kell a szabályokról, a felsőbbévesek figyelmét pedig fel kell hívni arra, hogy milyen módon változott a hallgatói követelményrendszer. Ezt a két feladatot két különböző kiadvány tudná ellátni. Az elsősöknek egy olyan összefoglalóra van szükségük, mely röviden és érthetően tartalmazza a félév megszokott menetét, a követelményeket, a tennivalókat. A felsőbbévesek számára szerintem egy „Mi változott meg” típusú összefoglaló elengedhetetlenül fontos. Terveim szerint az elsősök a beiratkozáskor, a felsőbbévesek az indexfelvételkor kapják majd meg az addig elkészülő kiadványokat.
Mivel a hallgató egy alkalommal való tájékoztatása nem kellően hatékony, szerintem a folyamatos információközlésre is nagy hangsúlyt kell fektetni. Az aktuális tudnivalókat az ’info’ levelezőlistán túl a Nyúzban szeretném megírni. Sokszor hallottam azt, hogy a hallgatók nem olvassák el ezeket a cikkeket, mert nem kellően motiváltak. Én minden számba szeretnék cikket írni, melyek végén egy-egy kérdést teszek föl. A helyes választ beküldök közül a szerencsések ajándékot kapnak, az én részletes válaszomat pedig a következő számban lehet olvasni.

A tanulmányi problémák sokfélék. Vannak, amelyek szaktól függetlenül megoldhatók, viszont gyakran előfordulnak olyanok is, amelyek megoldásához szükséges a szakkal, szakterülettel kapcsolatos tájékozottság. Szükség van tehát mindegyik szakterületről legalább egy hallgatóra, aki az adott szakokkal tisztában van. Így ez a néhány hallgató alkotná a tanulmányi csoportot. Együtt foglalkoznánk a jellegzetes tanulmányi problémákkal, szabályzatokkal, azok módosításaival. A tanév során elvégzendő szokásos feladatokat is közösen végeznénk el, októberben és márciusban a bonosztást, április körül a kar kiváló oktatója és hallgatója választást, valamint júliusban a köztársasági ösztöndíjak elbírálását

Az elmúlt félévben nagyon jó kapcsolatot sikerült kialakítani az EHÖK tanulmányi biztosával, valamint az egyetem többi karán lévő tanulmányisával. Ezt a kapcsolatrendszert szeretném továbbra is fenntartani, és ezzel együtt az EHÖK tanulmányi csoportjában szeretnék továbbra is aktívan résztvenni.

A hatékony információáramlás érdekében fontosnak tartom az oktatási dékánhelyettessel és a Tanulmányi Osztály vezetőjével való kapcsolattartást.

Igyekszem megjelenni mindenhol, ahol tisztségemből adódóan kell. (Kari Tanács (KT), Tanulmányi és Oktatási Bizottság (TOB), Kari Kreditátviteli Bizottság, Kari Jegyzetbizottság, kari Fegyelmi Bizottság, a TTK HÖK Választmánya, Küldöttgyűlése, az EHÖK Küldöttgyűlésének ülései.)

Amennyiben kérdésed, észrevételed, ötleted van, írj az ftimea7@ttkhok.elte.hu címre, vagy keress meg személyesen.

Támogatásodban bízva,
Tisztelettel:
Fazekas Tímea